இந்தியன் ஏர்லைன்சு பறப்பு 171

இந்தியன் ஏர்லைன்சு பறப்பு 171 (Indian Airlines Flight 171) 1976 அக்டோபர் 12 அன்று பம்பாய் வானூர்தி நிலையத்தில் அவசரமாகத் தரையிறங்கும் போது தரையில் மோதி விபத்துக்குள்ளானது. இதன் போது இவ்வானூர்தியில் இருந்த 95 பேரும் உயிரிழந்தனர். வானூர்தியின் இயந்திரத்தில் தீப்பிடித்ததால், வானூர்தி கட்டுப்பாட்டை இழந்து தரையில் மோதியது.

 விபத்து 
வானூர்தி 171 மும்பையிலிருந்து சென்னை நோக்கி வந்த உள்ளூர் வானூர்தி சேவையாகும். இப்பறப்பை போயிங் ரக வானூர்தியே மேற்கொள்ளத் திட்டமிடப்பட்டிருந்தது. ஆனால், அவ்விமானத்தின் இயந்திரத்தில் ஏற்பட்ட கோளாறால், இப்பறப்பை சட் ஏவியேசன் கராவெல் வானூர்தி மேற்கொண்டது.Jet crash kills 95 in Bombay மும்பையில் ஓடுபாதையில் இருந்து கிளம்பிய சிறிது நேரத்தில் வானூர்தியின் இரண்டாவது இயந்திரம் செயலிழந்தது. இதனை அடுத்து வானூர்தி திரும்பவும் மும்பை வானூர்தி நிலையத்தில் அவசரமாகத் தரையிறங்க முயன்றது. வானூர்தி 300 அடி உயரத்தில் பறந்து கொண்டிருக்கையில், வானூர்தி கட்டுப்பாட்டை இழந்து தரையில் மோதியது. வானூர்தியில் இருந்த எவரும் உயிர் தப்பவில்லை.Air crash in India kills 95, சென் பீட்டர்சுபர்க் டைம்சு, அக்டோர் 12, 1976

 விபத்தில் இறந்த சிலர் 
வானூர்தியில் பயணம் செய்த 89 பயணிகளில் 17 பேர் பெண்கள் ஆவர். ஆறு வானூர்திப் பணியாளர்களில் இருவர் பெண்கள் ஆவர்.
வானூர்தியில் பயணம் செய்த தமிழக சட்டசபை முன்னாள் உறுப்பினரும், காமராஜர் காங்கிரசு கட்சி உறுப்பினருமான பொன்னப்ப நாடார் (வயது 53) என்பவர் கொல்லப்பட்டார். இவர் கன்னியாகுமரி மாவட்டத்தைச் சேர்ந்த ஒரு காங்கிரஸ் தலைவராகவும், முன்னாள் சட்டமன்ற உறுப்பினராகவும் திருவாங்கூர்-கொச்சி சட்டமன்றத்திற்கு இரண்டு முறையும், தமிழக சட்டமன்றத்திற்கு மூன்று முறையும் தேர்ந்தெடுக்கப்பட்டுள்ளார். இவர் 1971 தேர்தலில் கன்னியாகுமரி மாவட்டம் விளவங்கோடு தொகுதியில் இருந்து தமிழக சட்டசபைக்கு தேர்ந்தெடுக்கப்பட்டவர்.
தென்னிந்தியத் திரைப்பட நடிகை ராணி சந்திரா மற்றும் அவரது தாயார் காந்திமதி, தங்கைகள் அம்புலி (வயது 19), சீதா (18), நிம்மி (13) ஆகியோர் இறந்தனர். ராணி சந்திராவின் குழுவில் இடம்பெற்றிருந்த ஜெயலட்சுமி (பாடகி), சி. கே. கிருஷ்ணகுட்டி (மத்தளம்), எம். கோதண்டராம் (மிருதங்கம்), பி. எஸ். மாணிக்கம் (ஆர்மோனியம்) ஆகியோரும் இறந்தவர்களில் அடங்குவர்.

இதனையும் காண்க
 ஏர் இந்தியா பறப்பு 171

 மேற்கோள்கள் 

 வெளியிணைப்புகள் 
Indian Airlines Flight 171 at AirDisaster.com 

பகுப்பு:இந்தியாவில் பயணியர் வானூர்தி விபத்துகள்
பகுப்பு:1976 விபத்துகள்